Odense Bulldogs er ingenlunde Frederikshavn White Hawks ønskemodstander. De er snarere en plageånd for høgene fra Frederikshavn. Det blev der søndag sat to tykke streger under, da fynboerne vandt 5-3 over White Hawks, der spillede hjemme i egen hule foran 1011 tilskuere. Odense Bulldogs fik dermed fire på stribe, og frederikshavnernes seneste sejr i de to holds indbyrdes opgør ligger dermed fortsat helt tilbage i kalenderårets første måned. White Hawks var ellers foran to gange i løbet af kampen,  men gæsterne skulle vise sig at være mere effektive end hjemmeholdet i en kamp, der stod i skyggen af klubikonet Peter Glads alt for tidlige død. Helt indtil slutningen af anden periode førte White Hawks med 2-1, før Odense-holdet for alvor spidsede blyanten. Midtvejs i tredje periode var der vendt op og ned på det hele, og pludselig var stillingen 2-4 i fynboernes favør. Der gik ikke længe, før comebacket lå og lurede, eftersom frederikshavnerne fik reduceret til 3-4, men i stedet for en udligning cementerede Odense Bulldogs sejren med en sen scoring. White Hawks har nu 14 point op til fynboerne, der ligger på fjerdepladsen i Metal Ligaen. 10 hæsblæsende minutter I Aalborg var der ikke megen slinger i valsen for Aalborg Pirates, som fra start til slut dominerede Herlev Eagles. De to mandskaber tillod ikke tilskuerne at tage øjnene fra pucken. Målene haglede nemlig ind. I anden periode bragede piraterne hele fire mål ind på 10 minutter, hvilket fuldkommen afgjorde kampen. Trods den store føring slap Aalborg-holdet ikke grebet fra kampen. Inden tredje periode var stillingen 5-2. Mod slut satte piraterne lige tempoet en anelse op, og det gav bonus. Først scorede Trevor Gooch til 6-2, inden Nikolaj Carstensen gjorde ydmygelsen endnu større med en scoring til 7-2. Herlev Eagles kunne dermed rejse hjem, efter de havde fået en gedigen lussing af Aalborg-holdet, som nu indtager tredjepladsen i Metal Ligaen. White Hawks spiller næste kamp 2. december, mens Aalborg Pirates skal i aktion igen i Metal Ligaen den 5. december.
En sejr og et nederlag var facit efter søndagens nordjyske ishockeydag.